Ευστάθιος Γ΄ της Βουλώνης

Ο **Ευστάθιος Γ΄ της Βουλώνης** (γαλλικά: *Eustache III de Boulogne*, 1050 - 1125) από τον Οίκο της Φλάνδρας, ήταν Κόμης της Βουλώνης (1087 - 1125). Ήταν ο μεγαλύτερος γιος και διάδοχος του Ευσταθίου Β΄ της Βουλώνης και της Ίδας της Λωρραίνης. Ο Ευστάθιος Γ΄ υποστήριξε την επανάσταση του Ροβέρτου Β΄ της Νορμανδίας εναντίον του αδελφού του Γουλιέλμου Ρούφου.

## Α΄ Σταυροφορία

Συμμετείχε στην Α΄ Σταυροφορία με τους μικρότερους αδελφούς του Γοδεφρείδο του Μπουιγιόν και Βαλδουίνο της Βουλώνης, αλλά είναι ασαφές πότε αναχώρησε, και αν πήγε με τον στρατό του αδελφού του Γοδεφρείδου ή με τον Ροβέρτο της Νορμανδίας. Στο στρατιωτικό σώμα του Ευστάθιου συμμετείχαν: ο Ούγος Β΄ του Σαιν-Πολ, ο γιος του Ενγκελράν, ο Ευστάθιος Γκρενιέ κύριος της Σιδόνας και της Καισάρειας, ο Φουλκ ντε Γκιν, και ο Ούγος του Ρόμπεκ κύριος της Χεβρώνας. Ο Ευστάθιος υποστήριξε με τον στρατό του τον Γοδεφρείδο. Ο Ευστάθιος βρέθηκε στην πολιορκία της Νίκαιας (1097), βοήθησε τον Βοημούνδο του Τάραντα που είχε πολιορκηθεί στην μάχη του Δορυλαίου να ελευθερωθεί (1 Ιουλίου 1097), νίκησε μία εχθρική παγίδα στην πολιορκία της Αντιόχειας, και ήταν ένας από τους στρατιωτικούς αρχηγούς στην άλωση της Αντιόχειας (3 Ιουνίου 1098).

Στο Συμβούλιο, που συνεκλήθη για να αντιμετωπίσει την σύγκρουση ανάμεσα στον Βοημούνδο του Τάραντα και τον Ραϋμόνδο Δ΄ της Τουλούζης για τον έλεγχο της Αντιόχειας (4 Ιανουαρίου 1099), ο Ευστάθιος ήταν μέλος. Τον Δεκέμβριο του 1098 επιτέθηκε με τον Ραυμόνδο στο Μαρράτ αλ Νουμάν, και τον Ιούλιο του 1099 στη Ναμπλούς. Ο Ευστάθιος κέρδισε σημαντική φήμη σαν Σταυροφόρος στην πολιορκία της Ιερουσαλήμ: όταν πολιορκούσε έναν πύργο με τον αδελφό του Γοδεφρείδο και τους στρατιώτες του, ήταν από τους πρώτους που παραβίασαν τα τείχη της πόλης, και συμμετείχε στην σφαγή που ακολούθησε. Πριν την αναχώρησή του ο Ευστάθιος ήταν διοικητής ενός τμήματος Σταυροφορικού στρατού στην μάχη του Ασκελόν.

## Επιστροφή στην Βουλώνη

Ο Ευστάθιος Γ΄ επέστρεψε στην Βουλώνη για να διοικήσει τα πατρικά του εδάφη αν και οι δυο μικρότεροι αδελφοί του αποφάσισαν να παραμείνουν στους Αγίους Τόπους μέχρι το τέλος της ζωής τους. Το νομισματοκοπείο της Βουλώνης -για να τιμήσει την προσφορά του- έκοψε νομίσματα με ένα λιοντάρι στα τείχη της Ιερουσαλήμ και τον θυρεό του στην μπροστινή όψη.

Όταν πέθανε ο μικρότερος αδελφός του Βαλδουίνος Α΄ της Ιερουσαλήμ (1118), οι ευγενείς ζήτησαν από τον Ευστάθιο Γ΄ να έρθει στην Ιερουσαλήμ για να τον διαδεχτεί στον θρόνο· ο ίδιος στην αρχή αρνήθηκε, αλλά ύστερα από σκληρές πιέσεις δέχτηκε. Στον δρόμο για την Ιερουσαλήμ -και ενώ βρισκόταν στην Απουλία- έμαθε ότι ένας μακρινός του εξάδελφός του, ο Βαλδουίνος Β΄ των Ρετέλ στέφθηκε νέος βασιλιάς. Τότε ο Ευστάθιος επέστρεψε αθόρυβα στην Βουλώνη, όπου έζησε μέχρι το τέλος του (1125).
Διάδοχός του στην Βουλώνη ήταν η κόρη του Ματθίλδη και ο σύζυγός της Στέφανος των Μπλουά, ο μετέπειτα βασιλιάς Στέφανος της Αγγλίας.
Ο Ευστάθιος Γ΄ ήταν ιδρυτής του Κλυνιακού οίκου του Ρουμιλί και προστάτης των Ναιτών Ιπποτών.

## Οικογένεια
Ο Ευστάθιος Γ΄ κόμης της Βουλώνης νυμφεύτηκε τη Μαρία των Ντάνκελντ, κόρη του Μάλκολμ Γ΄ της Σκωτίας και της Αγίας Μαργαρίτας των Ουέσσεξ, με την οποία απέκτησε:
* Ματθίλδη π.1105-1152, παντρεύτηκε τον Στέφανο των Μπλουά της Αγγλίας.

## Πρόγονοι

## Παραπομπές


## Πηγές
*Barlow, Frank (1983). William Rufus. University of California Press.
*Eljas Oksanen, Flanders and the Anglo-Norman World, 1066-1216, (Cambridge University Press, 2012)
*Heather J. Tanner, 'In his brother's shadow: the crusading career and reputation of Eustace III of Boulogne' in: Khalil I. Semaan ed., The Crusades: other experiences, alternate perspectives. Selected proceedings from the 32nd annual Cemers conference (Albany 2003)
*Howarth, David Armine. 1066: The Year of the Conquest, 1977
*Oksanen, Eljas, Flanders and the Anglo-Norman World, 1066-1216, Cambridge University Press, 2012.
*Payne, Robert. Dream and the Tomb, 1984

Κατηγορία:Κόμητες της Βουλώνης
Κατηγορία:Γάλλοι Σταυροφόροι
Κατηγορία:Οίκος της Βουλώνης